b'\n_START_ARTICLE_\nVagit Alekperov\n_START_PARAGRAPH_\nVagit Alekperov (vene keeles \xd0\x92\xd0\xb0\xd0\xb3\xd0\xb8\xd1\x82 \xd0\xae\xd1\x81\xd1\x83\xd1\x84\xd0\xbe\xd0\xb2\xd0\xb8\xd1\x87 \xd0\x90\xd0\xbb\xd0\xb5\xd0\xba\xd0\xbf\xd0\xb5\xd1\x80\xd0\xbe\xd0\xb2, aseri keeles Vahid Yusuf o\xc4\x9flu \xc6\x8fl\xc9\x99kb\xc9\x99rov; s\xc3\xbcndinud 1. septembril 1950 Bakuus) on Venemaa oligarh. Ta on naftafirma Lukoil juht ja suuromanik (osalus \xc3\xbcle 20%)._NEWLINE_Alekperovi isa oli aser, ema Tatjana, neiup\xc3\xb5lvenimega Bot\xc5\xa1arova, kasaka p\xc3\xa4ritolu, ametlikult venelane. Vagit oli pere viies laps. Naftav\xc3\xa4ljadel t\xc3\xb6\xc3\xb6tanud isa suri, kui Vagit oli 3-aastane. Ema kasvatas lapsed ise \xc3\xbcles._NEWLINE_Alekperov on \xc3\xb5ppinud Aserbaid\xc5\xbeaani Nafta- ja Keemiainstituudis, t\xc3\xb6\xc3\xb6tanud insenerina Kaspia ja L\xc3\xa4\xc3\xa4ne-Siberi naftav\xc3\xa4ljadel. Aastatel 1985\xe2\x80\x931987 tegutses Ba\xc5\xa1nefti peadirektori esimese aset\xc3\xa4itjana, 1987\xe2\x80\x931990 Kogal\xc3\xb5mneftegazi peadirektorina._NEWLINE_Aastatel 1990\xe2\x80\x931992 oli Alekperov N\xc3\xb5ukogude Liidu nafta- ja gaasit\xc3\xb6\xc3\xb6stuse aseminister. Sel ajal liideti riigile kuuluvad naftafirmad Langepas, Urai ja Kogal\xc3\xb5mneft Venemaa esimeseks vertikaalselt integreeritud riiklikuks energiaettev\xc3\xb5tteks. Loodud suurfirma erastati ning Alekperovil \xc3\xb5nnestus usaldusmeeste kaudu hankida ettev\xc3\xb5ttes suurosalus ja t\xc3\xb5usta selle juhiks. Sel kohal t\xc3\xb6\xc3\xb6tab ta 1992. aastast t\xc3\xa4nap\xc3\xa4evani._NEWLINE_Alekperovil on suured majanduslikud huvid Valgeveneski. Talle kuulub seal suur ettev\xc3\xb5te, mis tegeleb nafta hankimise, t\xc3\xb6\xc3\xb6tlemise ja ekspordiga, Valgevene suurim bensiinijaamade eraomanduses olev kett ja Novopolotskis olev \xc3\xbchisettev\xc3\xb5te Naftane, mis toodab mootori\xc3\xb5lisid._NEWLINE_2004. aastal hindas Forbes tema varanduse v\xc3\xa4\xc3\xa4rtuseks 4,1 miljardit USA dollarit, millega ta oli Venemaa rikkuselt 10. inimene. 2009. aasta algul hindas Forbes tema varanduseks 7,8 miljardit dollarit, millega ta oli Venemaa rikkuselt kolmas inimene . Tal on head suhted Vladimir Putiniga. Ajakirja Forbes andmetel oli Alekperovi varandus 2014. aasta alguses 13,6 miljardit dollarit._NEWLINE_Alekperovil on teaduste kandidaadi kraad majanduses ja ta on \xc3\x9clevenemaalise \xc3\x9chiskondliku Organisatsiooni "Venemaa Loodusteaduste Akadeemia" tegevliige._NEWLINE_Alekperov on abielus. Abikaasa on Larissa Viktorovna. 1990. aastal s\xc3\xbcndis neil poeg Jussuf. Poeg l\xc3\xb5petas 2012. aastal Gubkini-nimelise Venemaa riikliku nafta- ja gaasi\xc3\xbclikooli naftav\xc3\xa4ljade ekspluatatsiooni ja t\xc3\xb6\xc3\xb6tlemise erialal.'